บีแลนด์ซื้อคืนอิมแพ็ค
ทุ่ม3พันล้านคว้าหุ้นครบ100% กำไรทะลัก-สินทรัพย์เพิ่มพรวด
23 ต.ค. 2555

ทุ่ม3พันล้านคว้าหุ้นครบ100% กำไรทะลัก-สินทรัพย์เพิ่มพรวด
“บางกอกแลนด์” ทุ่ม 3,000 ล้านบาท ซื้อคืน “อิมแพ็ค” เกือบ 45% ได้ราคาถูกเหลือเชื่อ ฟันกำไรทันที 2,400-2,700 ล้านบาท
นายอนันต์ กาญจนพาสน์ ประธานกรรมการ บริษัท บางกอกแลนด์ (BLAND) เปิดเผยว่า คณะกรรมการบริษัทมีมติอนุมัติให้ซื้อหุ้นของบริษัท อิมแพ็ค เอ็กซิบิชั่น แมเนจเม้นท์ (อิมแพ็ค) จำนวน 58,048,960 หุ้น คิดเป็น 44.82% ของทุนจดทะเบียน จาก South East Asia Opportunities Fund ซึ่งเป็นบริษัทที่จดทะเบียนจัดตั้งบนเกาะเคย์แมน ในราคาหุ้นละ 51.68 บาท คิดเป็นมูลค่ารวม 3,000 ล้านบาท ทำให้บริษัทถือหุ้นเพิ่มขึ้นจาก 55.18% เป็น 100%
บริษัทและผู้ขายคาดว่าจะลงนามในสัญญาซื้อขายหุ้นภายในวันที่ 31 ต.ค. 2555 โดยกรรมสิทธิ์ในหุ้นจะโอนให้แก่บริษัทเมื่อมีการชำระเงินค่าหุ้นครบถ้วนแล้ว หรือภายในระยะเวลา 9 เดือน แต่หากบริษัทสามารถจ่ายเงินจำนวน 2,700 ล้านบาท ได้ก่อนหรือภายในระยะเวลา 3 เดือน ก็ไม่ต้องชำระเงินค่าหุ้นส่วนที่เหลืออีก 300 ล้านบาท




“บริษัทมีกำไรเพิ่มขึ้นทันที 2,700 ล้านบาท หากจ่ายค่าหุ้นภายใน 3 เดือน แต่หากชำระภายใน 9 เดือน ก็จะมีกำไร 2,400 ล้านบาท โดยสินทรัพย์ที่ได้มามีมูลค่าสูงถึง 6,702 ล้านบาท” นายอนันต์ กล่าว
นอกจากนี้ การถือหุ้นอิมแพ็คทั้ง 100% บริษัทก็จะรับรู้กำไรที่ดีของอิมแพ็คด้วย และมีสภาพคล่องทางการเงินมากขึ้น รวมทั้งทำให้เกิดความคล่องตัวและมีประสิทธิภาพในการบริหารงาน
ด้านแหล่งเงินทุนที่ใช้ในการซื้อหุ้นจะมาจากเงินทุนหมุนเวียนของบริษัทและเงินกู้ยืมจากสถาบันการเงิน
การซื้อขายหุ้นครั้งนี้มีข้อน่าสังเกต คือ BLAND สามารถซื้อหุ้นอิมแพ็คคืนมาได้ในราคาที่ต่ำมาก โดยราคาที่ซื้อขายหุ้นละ 51.68 บาท ต่ำกว่าราคาพาร์ที่ 100 บาท และต่ำกว่ามูลค่าทางบัญชี (ณ 30 มิ.ย. 2555) ที่ 115.45 บาท
ขณะเดียวกัน อิมแพ็คยังเป็นบริษัทที่มีผลประกอบการค่อนข้างดี โดยงบปี 2553 (สิ้นสุด 31 มี.ค. 2554) บริษัทมีกำไร 345.51 ล้านบาท ส่วนงบปี 2554 (สิ้นสุด 31 มี.ค. 2555) มีกำไร 316.09 ล้านบาท ขณะที่ล่าสุดบริษัทมีกำไรสะสมสูงถึง 1,857.34 ล้านบาท
นอกจากนี้ ในเงื่อนไขการซื้อขายหุ้นยังให้ส่วนลด BLAND อีก 300 ล้านบาท ในกรณีที่สามารถชำระค่าหุ้นได้ภายในระยะเวลา 3 เดือน หลังจากเซ็นสัญญาซื้อขายหุ้น จึงเป็นที่น่าสังเกตว่าผู้ซื้อหรือผู้ขายหุ้นอาจมีความเกี่ยวข้องกันหรือไม่ อย่างไรก็ตาม BLAND ยืนยันว่าบริษัทและผู้ขายไม่มีความเกี่ยวข้องกัน และไม่เป็นบุคคลที่เกี่ยวโยงกันตามประกาศของคณะกรรมการกำกับตลาดทุนและประกาศของตลาดหลักทรัพย์แห่งประเทศไทย
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยบริษัทหลักทรัพย์ ทิสโก้ กล่าวว่า ข่าวดังกล่าวเป็นปัจจัยบวกต่อหุ้น BLAND เพราะบริษัทสามารถซื้อหุ้นอิมแพ็คได้ในราคาที่ถูกมาก ไม่ถึง 0.50 เท่าของมูลค่าทางบัญชี ทำให้บริษัทมีกำไรเข้ามาทันทีจำนวนมาก ประกอบกับอิมแพ็คเป็นบริษัทที่มีผลประกอบการดีต่อเนื่อง ทำให้จากนี้ไป BLAND สามารถรับรู้รายได้และกำไรจากอิมแพ็คได้เต็ม 100% จากเดิมที่รับรู้เพียง 55.18%
ด้านการซื้อขายหุ้น BLAND ราคาเปิดกระโดดรับข่าวดีอิมแพ็ค และมีแรงซื้อหุ้นเข้ามาต่อเนื่อง ทำให้ราคาปิดที่ 1.29 บาท บวก 0.08 บาท คิดเป็น 6.61% มูลค่าการซื้อขายมากถึง 869 ล้านบาท